SL Uradni list Evropske unije L 30/1

UREDBA KOMISIJE (EU) 2017/170

z dne 30. januarja 2017

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za bifentrin, karbetamid, cinidon-etil, fenpropimorf in triflusulfuron v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a), člena 18(1)(b) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za karbetamid in triflusulfuron so bile določene v delu A Priloge III k Uredbi (ES) št. 396/2005. Za bifentrin, cinidon-etil in fenpropimorf so bile MRL določene v Prilogi II in delu B Priloge III k navedeni uredbi.

(2) Za bifentrin je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Pri MRL za kitajski kapus je ugotovila tveganje za potrošnike. Zato je to MRL primerno znižati. Agencija je predlagala spremembo opredelitve ostanka in priporočila znižanje MRL za papaje, brstični ohrovt, glavnato zelje, seme oljne ogrščice, ječmenovo zrnje, koruzno zrnje, plodove, korenine ali korenike kot začimbe, svinjsko, goveje, ovčje in kozje mišičevje ter perutninska jetra. Za druge proizvode je priporočila dvig ali ohranitev obstoječih MRL. Ugotovila je, da v zvezi z MRL za citruse, češnje, breskve, slive, jagode, robide, ostrožnice, maline in ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za jabolka, hruške, ribez, česen, kumare, bučke, melone, lubenice, fižol s stroki, fižol brez strokov, grah s stroki in grah brez strokov ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določljivosti. Ob upoštevanju pripomb evropskih združenj deležnikov in trgovinskih partnerjev ter ker ni tveganja za potrošnike, bi bilo treba MRL za zeliščne čaje določiti v Prilogi II k Uredbi (ES) št. 396/2005 na obstoječi ravni.

(3) Za karbetamid je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (3). Predlagala je spremembo opredelitve ostankov in priporočila znižanje MRL za sončnična semena in seme oljne ogrščice. Ugotovila je, da v zvezi z MRL za jabolka, hruške, kutine, koščičasto sadje, namizno in vinsko grozdje, solato, endivijo, vitlof, lečo (sušeno), grah (sušen), koren cikorije ter kravje, ovčje in kozje mleko nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za beli koren, ohrovt, drobnjak, liste zelene, peteršilj, pehtran, fižol (sušen), navadni rumenik, zeliščne čaje (sušene cvetove), zeliščne čaje (sušene korenine), začimbe (sadje in jagodičje), sladkorno peso (koren), prašičje, goveje, ovčje in kozje mišičevje, maščevje, jetra in ledvice ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določljivosti.

(4) Za cinidon-etil je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Odobritev cinidon-etila ni bila podaljšana v skladu z Izvedbeno uredbo Komisije (EU) št. 1134/2011 (5). Glede na to, da uporaba cinidon-etila v Uniji ni več odobrena in da ni bila priglašena nobena odobrena uporaba v tretjih državah, ni pričakovati ostankov cinidon-etila v rastlinskih ali živalskih proizvodih. Kljub temu Agencija meni, da je primerno določiti MRL za cinidon-etil v višini specifične meje določljivosti ali privzete MRL, kot je določeno v členu 18(1)(b) Uredbe (ES) št. 396/2005.

(5) Za fenpropimorf je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (6). Pri MRL za jagode, robide in por je ugotovila tveganje za potrošnike. Zato je te MRL primerno znižati. Agencija je predlagala spremembo opredelitve ostankov in priporočila znižanje MRL za banane, korenje, hren, pastinak, koren peteršilja, beli koren, ječmen, oves, rž in pšenico. Za druge proizvode je priporočila dvig ali ohranitev obstoječih MRL. Ugotovila je, da v zvezi z MRL za ostrožnice, maline, borovnice, ameriške brusnice, ribez, kosmulje in hmelj nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za sladkorno peso (koren) nekatere informacije niso na voljo in da je potreben nadaljnji premislek odgovornih za obvladovanje tveganja. MRL za ta proizvod bi bilo treba določiti v višini specifične meje določljivosti.

(6) Za triflusulfuron je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (7). Predlagala je spremembo opredelitve ostankov in priporočila znižanje MRL za peso, vitlof, sladkorno peso (koren) in koren cikorije.

(7) Kar zadeva proizvode, na katerih uporaba zadevnega fitofarmacevtskega sredstva ni dovoljena in za katere ne obstajajo nobene uvozne tolerance ali mejne vrednosti ostankov po Codexu (CXL), bi bilo treba MRL določiti v višini specifične meje določljivosti ali uporabljati privzeto MRL, kot je določeno v členu 18(1)(b) Uredbe (ES) št. 396/2005.

(8) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Pri številnih snoveh so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(9) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(10) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(11) Uredbo (ES) št. 396/2005 bi bilo zato treba ustrezno spremeniti.

(12) Da bi se omogočilo normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov. Ker tveganja za potrošnike pri sedanjih MRL ni mogoče izključiti, bi bilo treba vrednost za bifentrin v višini 0,01 mg/kg za kitajski kapus in vrednost za fenpropimorf v višini 0,01 mg/kg za jagode, robide in por uporabljati za vse proizvode od datuma začetka uporabe te uredbe.

(13) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Kar zadeva aktivne snovi karbetamid, cinidon-etil in triflusulfuron v in na vseh proizvodih, se Uredba (ES) št. 396/2005 v obliki, preden je bila spremenjena s to uredbo, še naprej uporablja za proizvode, ki so bili proizvedeni pred 23. avgustom 2017.

Kar zadeva aktivni snovi bifentrin v in na vseh proizvodih razen kitajskega kapusa in fenpropimorf v in na vseh proizvodih razen jagod, robid in pora, se Uredba (ES) št. 396/2005 v obliki, preden je bila spremenjena s to uredbo, še naprej uporablja za proizvode, ki so bili proizvedeni pred 23. avgustom 2017.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 23. avgusta 2017.

Ta uredba je v celoti zavezujoča in se neposredno uporablja v vseh državah članicah. V Bruslju, 30. januarja 2017 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels (MRLs) for bifenthrin according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za bifentrin v skladu s členom 12 Uredbe (ES) št. 396/2005). EFSA Journal 2015;13(4):4081.

(3) Evropska agencija za varnost hrane; Reasoned opinion on the review of the existing maximum residue levels (MRLs) for carbetamide according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za karbetamid v skladu s členom 12 Uredbe (ES) št. 396/2005). EFSA Journal 2015;13(7):4192.

(4) Evropska agencija za varnost hrane; Reasoned opinion on the review of the existing maximum residue levels (MRLs) for cinidon-ethyl according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za cinidon-etil v skladu s členom 12 Uredbe (ES) št. 396/2005). EFSA Journal 2015;13(7):4166.

(5) Izvedbena uredba Komisije (EU) št. 1134/2011 z dne 9. novembra 2011 o nepodaljšanju odobritve aktivne snovi cinidon-etil v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Izvedbene uredbe Komisije (EU) št. 540/2011 (UL L 292, 10.11.2011, str. 1).

(6) Evropska agencija za varnost hrane; Reasoned opinion on the review of the existing maximum residue levels (MRLs) for fenpropimorph according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za fenpropimorf v skladu s členom 12 Uredbe (ES) št. 396/2005). EFSA Journal 2015;13(3):4050.

(7) Evropska agencija za varnost hrane; Reasoned opinion on the review of the existing maximum residue levels (MRLs) for triflusulfuron according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za triflusulfuron v skladu s členom 12 Uredbe (ES) št. 396/2005). EFSA Journal 2015;13(7):4190.